**ประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี**

**ศุภวิมล อินทศร1 และ วิลาสินี จินตลิขิตดี2**

1นักศึกษาปริญญาโท สาขาวิชารัฐประศาสนศาสตร์ มหาวิทยาลัยราชภัฏสวนสุนันทา

2อาจารย์ประจำหลักสูตรรัฐประศาสนศาสตรมหาบัณฑิต สาขาวิชารัฐประศาสนศาสตร์ มหาวิทยาลัยราชภัฏสวนสุนันทา

E-mail: I.supawimol@hotmail.com

**บทคัดย่อ**

บทความนี้มีวัตถุประสงค์ 1) เพื่อศึกษาระดับประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี 2) เพื่อเปรียบเทียบประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี   
จังหวัดชลบุรี จำแนกตามปัจจัยส่วนบุคคล การวิจัยครั้งนี้เป็นการวิจัยเชิงปริมาณ กลุ่มตัวอย่างในการวิจัย คือ บุคลากรที่ปฏิบัติงานในสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี จำนวน 147 คน เก็บข้อมูลโดยใช้แบบสอบถามเป็นเครื่องมือ ผลการวิจัยพบว่า 1) ประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี ในภาพรวมอยู่ในระดับมากที่สุด 2) ปัจจัยส่วนบุคคลด้านอายุที่แตกต่างกันมีความคิดเห็นต่อประสิทธิภาพการจัดการของ สถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี แตกต่างกัน นำผลการวิเคราะห์ข้อมูลไปเปรียบเทียบหาความแตกต่างรายคู่ด้วยวิธี LSD พบว่า บุคลากรที่มีอายุ 51 ปีขึ้นไป มีระดับความคิดเห็นต่อระดับประสิทธิภาพการจัดการ ในภาพรวมสูงกว่าบุคลากรที่มีอายุ 41-50 ปี ส่วนบุคลากรที่มีอายุ 41 - 50 ปี มีระดับความคิดเห็นต่อระดับประสิทธิภาพการจัดการ ในภาพรวมสูงกว่าบุคลากรที่มีอายุ 31-40 ปี และบุคลากรที่มีอายุน้อยกว่าหรือเท่ากับ 30 ปี มีระดับความคิดเห็นต่อระดับประสิทธิภาพการจัดการ ในภาพรวมสูงกว่าบุคลากรที่มีอายุ 31 -40 ปี ผลการวิจัยนี้สถานศึกษาระดับปฐมวัยสามารถใช้เป็นแนวทางการจัดการ ซึ่งนำไปสู่การปรับปรุงประสิทธิภาพและประสิทธิผลของสถานศึกษาระดับปฐมวัย และสถานศึกษาระดับปฐมวัยที่สังกัดองค์กรปกครองท้องถิ่นหรือสำนักงานคณะกรรมการศึกษาขั้นพื้นฐานสามารถนำผลการวิจัยไปใช้เป็นข้อมูลในการวางแผน การกำหนดนโยบาย และการแก้ไขปัญหาในการปฏิบัติงานให้มีประสิทธิภาพต่อไป

**คำสำคัญ:** ประสิทธิภาพ, การจัดการ

The efficiency for the management of early childhood educational institutionsbelong to Chonburi Town Municipality, Chonburi province

**Supawimol Intasron1 และ Vilasinee Jintalikhitdee2**

1Master Degree’s Student at Public Administration Program, Suan Sunandha Rajabhat University

2Lecturer at Public Administration Program, Suan Sunandha Rajabhat University

E-mail: I.supawimol@hotmail.com

**ABSTRACT**

The objective of this research is 1) To study level of the efficiency for the management of early childhood educational institutions belong to Chonburi Town Municipality, Chonburi province and 2) Compare the efficiency for the management of early childhood educational institutions belong to Chonburi Town Municipality, Chonburi province classified by personal factors. This research is a quantitative study. The research sample consists of

147 respondents is the personnel who perform duties in early childhood educational institutions belong to Chonburi Town Municipality, Chonburi province. Data collection is done through the use of questionnaires. The results of

the research were as follows: 1) Level of the efficiency for the management of early childhood educational institutions belong to Chonburi Town Municipality, Chonburi province Overall, it was at a highest level. 2) Different age personal factors have different opinions towards the efficiency for the management of early childhood educational institutions belong to Chonburi Town Municipality, Chonburi province. The results of data analysis were compared to find differences in pairs using the LSD method. It was found that, overall, personnel aged 51 years and over had a higher opinion level of management efficiency than personnel aged 41-50 years. Overall, personnel aged 41 - 50 years had a higher opinion level of management efficiency than personnel aged

31-40 years and overall, personnel less than or equal to 30 years of age had a higher opinion level of management efficiency than personnel aged 31 -40 years. The results of this research can be used as a guideline for more efficiency management in early childhood educational institutions. This leads to improved efficiency

and overall results and early childhood educational institutions belong to Local Administrative Organization or Office of the Basic Education Commission can use the results of the study as information for planning, improving, policy making, and revising operations to be more efficient.

Keywords: efficiency, management

**บทนำ**

ในปัจจุบันรัฐบาลได้ให้ความสำคัญอย่างมากกับการพัฒนาเด็กในทุกช่วงวัย โดยเฉพาะในช่วงปฐมวัย ซึ่งเริ่มตั้งแต่เด็กเกิดไปจนถึงก่อนเข้าเรียนชั้นประถมศึกษาปีที่หนึ่ง การพัฒนาเด็กในช่วงนี้มีความสำคัญอันยิ่งใหญ่เนื่องจากเป็นช่วงเวลาที่สำคัญที่สุดในการรับรู้และพัฒนาทักษะพื้นฐานต่าง ๆ ของเด็ก การพัฒนาในช่วงนี้จะมีผลต่อพัฒนาการทั้งร่างกาย สติปัญญา สังคม และอารมณ์ของเด็กในอนาคต เพื่อให้มีการดำเนินการที่มีประสิทธิภาพและความเป็นรูปธรรม รัฐบาลได้มีการจัดทำมาตรา 54   
ในรัฐธรรมนูญ ซึ่งกำหนดให้มีการพัฒนาเด็กในช่วงปฐมวัยอย่างเหมาะสมและเป็นรูปธรรม ด้วยเหตุนี้คณะกรรมการพัฒนาเด็กปฐมวัยแห่งชาติ (ก.พ.ป.) จึงกำหนดให้มีการจัดทำมาตรฐานสถานพัฒนาเด็กปฐมวัยแห่งชาติ เพื่อเชื่อมต่อให้สอดคล้องกับรัฐธรรมนูญแห่งราชอาณาจักรไทย พ.ศ. 2560 ยุทธศาสตร์ชาติ นโยบาย และแผนพัฒนาต่าง ๆ ในการพัฒนาเด็กปฐมวัยของประเทศ และกรอบมาตรฐานคุณภาพปฐมวัยอาเซียน เพื่อให้การพัฒนาด้านนี้เป็นไปอย่างเป็นระบบและมีความเท่าเทียมกันทั้งประเทศ โดยมีความยึดมั่นในกรอบการดำเนินงานที่มีคุณภาพ ตลอดจนการติดตามและประเมินผลอย่างสม่ำเสมอ การมีมาตรฐานกลางเป็นสิ่งสำคัญที่จะทำให้เด็กในช่วงปฐมวัยได้รับการพัฒนาอย่างเท่าเทียมกัน ไม่ว่าจะอยู่ในสถานพัฒนาที่เป็นของรัฐหรือเอกชน การมีมาตรฐานที่ชัดเจนจะช่วยสร้างโอกาสและสภาพแวดล้อมที่เหมาะสมสำหรับเด็กในการเติบโตและพัฒนาตนเอง อย่างเต็มที่ ซึ่งนั่นจะเป็นการสร้างพื้นฐานที่มีคุณภาพสำหรับสังคมและเศรษฐกิจในอนาคต ดังนั้น มาตรฐานสถานพัฒนาเด็กปฐมวัยแห่งชาติมีความสำคัญอันมากมายในการสร้างสังคมที่มีคุณภาพและยั่งยืน เนื่องจากเด็กเป็นหัวใจสำคัญของอนาคต การให้ความสำคัญและการลงทุนในการพัฒนาเด็กในช่วงปฐมวัยเป็นการลงทุนที่มีผลกำไรสูงสุดต่อสังคมและประเทศชาติในระยะยาว (คณะกรรมการพัฒนานาเด็กปฐมวัยแห่งชาติ (ก.พ.ป.), 2562) การที่องค์การจะประสบความสำเร็จได้ตามเป้าหมายของยุทธศาสตร์ ที่กำหนดไว้นั้น จะต้องอาศัยประสิทธิภาพในการปฏิบัติงานของบุคลากร อีกทั้งประสิทธิภาพในการปฏิบัติงานของบุคลากรยังมีความสำคัญต่อองค์การในภาพรวม ซึ่งประสิทธิภาพในการปฏิบัติงานของบคุลากรในที่นี้คือการปฏิบัติงานให้มีคุณภาพ ปริมาณงาน เวลาในการปฏิบัติงาน และค่าใช้จ่าย ที่เหมาะสมหรือดีกว่าที่องค์การคาดหวัง (ณัฐพล ทองอุ่ม, 2564)

สถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี อยู่ในความรับผิดชอบของสำนักการศึกษา มีหน้าที่เกี่ยวกับงานบริหารการศึกษา งานพัฒนาการศึกษา ทั้งการศึกษาในระบบการศึกษา การศึกษานอกระบบการศึกษาตามอัธยาศัยงานบริหารวิชาการด้านการศึกษา งานกิจกรรมเด็กเยาวชน และการศึกษานอกโรงเรียน ช่วยเหลือให้คำแนะนำทางวิชาการ งานอื่น ๆ ที่เกี่ยวข้องและที่ได้รับมอบหมาย (เทศบาลเมืองชลบุรี, 2566) ในปัจจุบันสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี พบปัญหาเกี่ยวกับการตัดสินใจและการวางแผนที่ไม่เหมาะสม ความไม่ชัดเจนในการกำหนดนโยบายและกระบวนการทำงาน บุคลากรขาดทักษะและความรู้ในการทำงาน การขาดแคลนทรัพยากรทั้งบุคคลและวัสดุอุปกรณ์ที่จำเป็นในการสนับสนุนการศึกษาและการจัดการเรียนรู้ การจัดสรรงบประมาณที่เป็นอุปสรรคต่อการจัดทำโครงการทางการศึกษาและพัฒนาบุคลากร บุคลากรรู้สึกไม่มั่นคงในการทำงาน ซึ่งส่งผลต่อสภาพจิตใจและการทำงาน ความสามารถในการพัฒนาบุคลากรทางการศึกษามีข้อจำกัด ทั้งทางด้านการฝึกอบรมและการส่งเสริม ตลอดจนความทันสมัยของสถานศึกษาระดับปฐมวัยในการนำเทคโนโลยีสารสนเทศและการสื่อสารเข้าสู่กระบวนการการเรียนรู้ยังมีขีดจำกัด

จากความสำคัญและปัญหาดังกล่าว ทำให้ผู้วิจัยสนใจศึกษาประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี เพื่อนำผลการวิจัยที่ได้มาเป็นข้อมูลในการเพิ่มประสิทธิภาพการจัดการของสถานศึกษาระดับปฐมวัยที่สังกัดองค์กรปกครองท้องถิ่น หรือสำนักงานคณะกรรมการศึกษาขั้นพื้นฐานในด้านการวางแผน การกำหนดนโยบาย และการแก้ไขปัญหาในการปฏิบัติงานให้มีประสิทธิภาพต่อไป

**วัตถุประสงค์การวิจัย**

1. เพื่อศึกษาระดับประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี

2. เพื่อเปรียบเทียบประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี จำแนกตามปัจจัยส่วนบุคคล

**สมมติฐานการวิจัย**

บุคลากรที่ปัจจัยส่วนบุคคลแตกต่างกันมีประสิทธิภาพการจัดการสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี แตกต่างกัน

**วิธีดำเนินการวิจัย**

**1. ประชากรและกลุ่มตัวอย่าง**

1.1ประชากรสำหรับการวิจัยครั้งนี้ คือ บุคลากรที่ปฏิบัติงานในสถานศึกษาระดับปฐมวัย ในสังกัดเทศบาลเมืองชลบุรี จังหวัดชลบุรี จำนวน 237 คน (ข้อมูลจาก เทศบาลเมืองชลบุรี, 2565)

1.2 กลุ่มตัวอย่างที่ใช้ในการศึกษาครั้งนี้ คือ บุคลากรที่ปฏิบัติงานในสถานศึกษาระดับปฐมวัย ในสังกัดเทศบาลเมืองชลบุรี จังหวัดชลบุรี ซึ่งกำหนดขนาดกลุ่มตัวอย่างโดยคำนวณจากสูตรการหาขนาดกลุ่มตัวอย่างของเครจซี่และมอร์แกน (Krejcie & Morgan, 1970) กำหนดขนาดกลุ่มตัวอย่างให้มีความคลาดเคลื่อน .05 ได้ขนาดกลุ่มตัวอย่างจำนวน 147 คน จากนั้นใช้วิธีการสุ่มตัวอย่างโดยอาศัยหลักความน่าจะเป็น (Probability sampling) ด้วยวิธีการสุ่มตัวอย่างแบบง่าย (Simple Random Sampling)

**2. เครื่องมือที่ใช้ในการวิจัย**

เครื่องมือที่ใช้ในการศึกษาวิจัยครั้งนี้ ประกอบด้วย

2.1 แบบสอบถาม (Questionnaire) โดยแบบสอบถามแบ่งออกเป็น 2 ส่วน ได้แก่ ส่วนที่ 1 แบบสอบถามปัจจัยส่วนบุคคล และส่วนที่ 2 ประสิทธิภาพการจัดการของสถานศึกษาระดับปฐมวัย

2.2 แบบประเมินความตรงเชิงเนื้อหา (IOC) ของแบบสอบถาม ทั้งนี้ได้นำแบบสอบถามให้ผู้ทรงคุณวุฒิ จำนวน 3 ท่านตรวจสอบความเที่ยงตรงของเนื้อหา (Content Validity) ได้ค่าดัชนีความสอดคล้อง (IOC) เท่ากับ 0.97 เมื่อทดสอบความเที่ยงตรงของเนื้อหาและปรับปรุงข้อคำถามเรียบร้อยแล้ว ผู้วิจัยได้นำแบบสอบถามไปทดลองใช้ (Try out) กับประชากรที่ไม่ใช่กลุ่มตัวอย่าง จำนวน 30 ชุด เพื่อนำมาหาค่าความเชื่อมั่น (Reliability) โดยการวิเคราะห์หาค่าสัมประสิทธิ์แอลฟา (Alpha-Coefficient) ด้วยวิธีการของ Cronbach’s Alpha Coefficient (1951) โดยใช้โปรแกรมสำเร็จรูปทางสถิติ พบว่าค่าสัมประสิทธิ์แอลฟาของแบบสอบถาม เท่ากับ 0.97 ซึ่งเป็นค่าระดับความเชื่อมั่นที่ยอมรับได้

**3. การเก็บข้อมูล**

ผู้วิจัยได้ดำเนินการเก็บข้อมูล ดังต่อไปนี้

1) ผู้วิจัยเตรียมแบบสอบถามที่สมบูรณ์เพื่อแจกให้กับกลุ่มตัวอย่าง คือ บุคลากรของสถานศึกษาระดับปฐมวัย ในสังกัดเทศบาลเมืองชลบุรี จังหวัดชลบุรี จำนวน 147 คน

2) นำแบบสอบถามที่ได้รับการตอบกลับจากกลุ่มตัวอย่างทั้งหมดมาตรวจสอบหาความสมบูรณ์และความถูกต้องของแบบสอบถาม เช่น แบบสอบตอบครบ 147 คนหรือไม่ และแบบสอบของแต่ละชุดมีคำตอบครบทุกข้อหรือไม่ เป็นต้น

3) นำแบบสอบถามที่ผ่านการตรวจสอบแล้ว ดำเนินการลงรหัสเพื่อทำการวิเคราะห์ข้อมูลผ่านโปรแกรมสถิติสำเร็จรูปทางสถิติต่อไป

**4. การวิเคราะห์ข้อมูล**

ผู้วิจัยได้ทำการศึกษาข้อมูลสถิติที่เกี่ยวข้องในการวิเคราะห์ข้อมูล โดยแบ่งสถิติออกเป็น 2 ส่วน คือ สถิติพรรณนา และสถิติอ้างอิง โดยใช้โปรแกรมสำเร็จรูปทางสถิติในการวิเคราะห์ข้อมูล ดังนี้

1. สถิติเชิงพรรณนา (Descriptive Statistics) ได้แก่

ส่วนที่ 1 ปัจจัยส่วนบุคคลของผู้ตอบแบบสอบถาม ใช้สถิติหาค่าความถี่ (frequency) และร้อยละ (percentage)

ส่วนที่ 2 ประสิทธิภาพการจัดการของสถานศึกษาระดับปฐมวัย ใช้สถิติหาค่าเฉลี่ย (Mean) และส่วนเบี่ยงเบนมาตรฐาน (standard deviation)

2. สถิติอ้างอิง (Inferential Statistics) ได้แก่ t-test และ One – Way ANOVA

สมมติฐานการวิจัย ได้แก่ ปัจจัยส่วนบุคคลของบุคลากรในสถานศึกษาระดับปฐมวัยสังกัดเทศบาลเมืองชลบุรี   
จังหวัดชลบุรี ที่แตกต่างกันมีประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี แตกต่างกัน ใช้สถิติในการวิเคราะห์ คือ ค่าที (t-test) ที่ระดับนัยสำคัญทางที่สถิติ 0.05 กรณีตัวแปรอิสระที่มีจำนวน 2 กลุ่ม ได้แก่ เพศ และการวิเคราะห์ความแปรปรวนทางเดียว (One – Way ANOVA) ที่ระดับนัยสำคัญทางสถิติ 0.05 กรณีตัวแปรอิสระ มีมากกว่า 2 กลุ่ม ได้แก่ อายุ ระดับการศึกษา และประสบการณ์การทำงานในแต่ละตำแหน่ง และหากทดสอบแล้วพบว่ามีความแตกต่างอย่างมีนัยสำคัญทางสถิติที่ระดับ 0.05 ผู้วิจัยจะตรวจสอบความแตกต่างรายคู่ด้วยวิธีการ Least Significance Difference (LSD)

**ผลการวิจัย**

ผลการวิจัยเรื่อง “ประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี” ผู้วิจัยได้สรุปผลการศึกษาไว้ดังนี้

**1. ข้อมูลทั่วไปของกลุ่มตัวอย่าง**

บุคลากรในสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี ส่วนใหญ่เป็นเพศหญิง คิดเป็นร้อยละ 72.10 มีอายุระหว่าง 41-50 ปี คิดเป็นร้อยละ 42.20 สำเร็จการศึกษาระดับปริญญาตรี/เทียบเท่า คิดเป็นร้อยละ 63.90   
และมีประสบการณ์ปฏิบัติงาน 11 ปีขึ้นไป คิดเป็นร้อยละ 61.20

**2.ระดับประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี**

ผลการวิเคราะห์ระดับประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี ได้แก่ ด้านคุณภาพของงาน ด้านปริมาณงาน ด้านเวลา และด้านค่าใช้จ่าย โดยใช้สถิติค่าเฉลี่ย (Mean) และส่วนเบี่ยงเบนมาตรฐาน (Standard Deviation) ปรากฏตามตารางดังนี้

ตารางที่ 1 แสดงข้อมูลระดับประสิทธิภาพการจัดการของสถานศึกษาระดับปฐมวัย จำแนกเป็นรายด้าน

|  |  |  |  |  |
| --- | --- | --- | --- | --- |
| ระดับประสิทธิภาพการจัดการของสถานศึกษาฯ | ค่าเฉลี่ย | S.D. | ระดับ | อันดับ |
| 1. ประสิทธิภาพการจัดการด้านคุณภาพของงาน | 4.40 | .50 | มากที่สุด | 1 |
| 2. ประสิทธิภาพการจัดการด้านปริมาณงาน | 4.34 | .49 | มากที่สุด | 3 |
| 3. ประสิทธิภาพการจัดการด้านเวลา | 4.36 | .48 | มากที่สุด | 2 |
| 4. ประสิทธิภาพการจัดการด้านค่าใช้จ่าย | 4.34 | .53 | มากที่สุด | 4 |
| รวม | 4.36 | .45 | มากที่สุด |  |

จากตารางที่ 1 พบว่า ระดับประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี โดยในภาพรวมมีความคิดเห็นอยู่ในระดับมากที่สุด (= 4.36, S.D. = .45) *เมื่อพิจารณาเป็นรายด้าน พบว่า ลำดับแรก คือ* ประสิทธิภาพการจัดการด้านคุณภาพของงาน อยู่ในระดับมากที่สุด (= 4.40, S.D. = .50) รองลงมาคือ ประสิทธิภาพการจัดการด้านเวลา อยู่ในระดับมากที่สุด (= 4.36, S.D. = .45) ประสิทธิภาพการจัดการด้านปริมาณงาน อยู่ในระดับมากที่สุด (= 4.36, S.D. = .48) และประสิทธิภาพการจัดการด้านค่าใช้จ่าย อยู่ในระดับมากที่สุด (= 4.34, S.D. = .53) ตามลำดับ

**3. ผลการเปรียบเทียบประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี   
จังหวัดชลบุรี จำแนกตามปัจจัยส่วนบุคคล**

ผลการทดสอบสมมติฐานโดยวิเคราะห์เปรียบเทียบประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี จำแนกตามปัจจัยส่วนบุคคล วิเคราะห์โดยใช้ค่าสถิติ t-test (Independent t-test) เพื่อเปรียบเทียบค่าเฉลี่ยของกลุ่มตัวอย่าง 2 กลุ่มที่เป็นอิสระต่อกัน และใช้การวิเคราะห์ความแปรปรวนทางเดียว (one-way ANOVA) เพื่อเปรียบเทียบค่าเฉลี่ยของกลุ่มตัวอย่างมากกว่า 2 กลุ่ม ที่ระดับนัยสำคัญทางสถิติ .05 ผลปรากฏดังนี้

3.1 สมมติฐานย่อยที่ 1 เพศของบุคลากรในสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรีที่แตกต่างกันมีความคิดเห็นต่อประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี แตกต่างกัน พบว่า ผลการเปรียบเทียบความคิดเห็นต่อระดับประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี จำแนกตามเพศโดยภาพรวมไม่แตกต่างกัน (Sig. = .23) ซึ่งไม่เป็นไปตามสมมติฐาน และเมื่อพิจารณาเป็นรายด้านพบว่า ประสิทธิภาพการจัดการด้านเวลา มีความแตกต่างกัน อย่างมีนัยสำคัญทางสถิติที่ระดับ .05 (Sig. = .04)

3.2 สมมติฐานย่อยที่ 2 อายุของบุคลากรในสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรีที่แตกต่างกันมีความคิดเห็นต่อประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี แตกต่างกัน พบว่า ผลการเปรียบเทียบความคิดเห็นต่อระดับประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี จำแนกตามอายุโดยภาพรวมแตกต่างกัน อย่างมีนัยสำคัญทางสถิติที่ระดับ .05 (Sig. = .00) ซึ่งเป็นไปตามสมมติฐาน และเมื่อพิจารณาเป็นรายด้านพบว่า ประสิทธิภาพการจัดการด้านคุณภาพ ด้านปริมาณ และด้านเวลา มีความแตกต่างกัน อย่างมีนัยสำคัญทางสถิติที่ระดับ .05 (Sig. = .00, .00 และ .00 ตามลำดับ) จึงนำผลการวิเคราะห์ข้อมูลไปเปรียบเทียบหาความแตกต่างรายคู่ด้วยวิธี LSD พบว่า

ผลการเปรียบเทียบรายคู่ ความคิดเห็นต่อระดับประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี ในภาพรวม จำแนกตามอายุ บุคลากรที่มีอายุ 51 ปีขึ้นไป มีความคิดเห็นต่อระดับประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี ในภาพรวม แตกต่างกับบุคลากรที่มีอายุ 41-50 ปี อย่างมีนัยสำคัญทางสถิติที่ระดับ .05 (Sig. = .03) โดยบุคลากรที่มีอายุ 51 ปีขึ้นไป มีระดับความคิดเห็นต่อระดับประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี ในภาพรวมสูงกว่าบุคลากรที่มีอายุ 41-50 ปี

ส่วนบุคลากรที่มีอายุ 41 -50 ปี มีความคิดเห็นต่อระดับประสิทธิภาพการจัดการของสถานศึกษาระดับปฐมวัย   
สังกัดเทศบาลเมืองชลบุรี จังหวัดชลบุรี ในภาพรวม แตกต่างกับบุคลากรที่มีอายุ 31-40 ปี อย่างมีนัยสำคัญทางสถิติที่ระดับ .05 (Sig. = .00) โดยบุคลากรที่มีอายุ 41 - 50 ปี มีระดับความคิดเห็นต่อระดับประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี ในภาพรวมสูงกว่าบุคลากรที่มีอายุ 31-40 ปี

ส่วนบุคลากรที่มีอายุน้อยกว่าหรือเท่ากับ 30 ปี มีความคิดเห็นต่อระดับประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี ในภาพรวม แตกต่างกับบุคลากรที่มีอายุ 31 -40 ปี อย่างมีนัยสำคัญทางสถิติที่ระดับ .05 (Sig. = .03) โดยบุคลากรที่มีอายุน้อยกว่าหรือเท่ากับ 30 ปี มีระดับความคิดเห็นต่อระดับประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี ในภาพรวมสูงกว่าบุคลากรที่มีอายุ 31 -40 ปี

*3.3 สมมติฐานย่อยที่ 3 ระดับการศึกษาของบุคลากรในสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี   
ที่แตกต่างกันมีความคิดเห็นต่อประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี แตกต่างกัน พบว่า ผลการเปรียบเทียบความคิดเห็นต่อระดับประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี จำแนกตามระดับการศึกษาโดยภาพรวม ไม่แตกต่างกัน (*Sig.= .*07) ซึ่งไม่เป็นไปตามสมมติฐาน และเมื่อพิจารณาเป็นรายด้านพบว่า ประสิทธิภาพการจัดการด้านปริมาณ และด้านค่าใช้จ่าย มีความแตกต่างกัน อย่างมีนัยสำคัญทางสถิติที่ระดับ .05 (*Sig. = *.05 และ .03 ตามลำดับ)*

3.4 สมมติฐานย่อยที่ 4 ประสบการณ์การปฏิบัติงานของบุคลากรในสถานศึกษาระดับปฐมวัย สังกัดเทศบาลเมืองชลบุรี   
จังหวัดชลบุรีที่แตกต่างกันมีความคิดเห็นต่อประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี   
จังหวัดชลบุรี แตกต่างกัน พบว่าผลการเปรียบเทียบความคิดเห็นต่อระดับประสิทธิภาพการจัดการของสถานศึกษาระดับปฐมวัย   
สังกัดเทศบาลเมืองชลบุรี จังหวัดชลบุรี จำแนกตามประสบการณ์การปฏิบัติงานโดยภาพรวมไม่แตกต่างกัน (Sig. = .48)   
ซึ่งไม่เป็นไปตามสมมติฐาน และเมื่อพิจารณาเป็นรายด้านพบว่า ประสิทธิภาพการจัดการด้านเวลา มีความแตกต่างกัน อย่างมีนัยสำคัญทางสถิติที่ระดับ .05 (Sig. = .04) จึงนำผลการวิเคราะห์ข้อมูลไปเปรียบเทียบหาความแตกต่างรายคู่ด้วยวิธี LSD พบว่า

ผลการเปรียบเทียบรายคู่ ความคิดเห็นต่อระดับประสิทธิภาพ การจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี ในภาพรวม จำแนกตามประสบการณ์การปฏิบัติงาน บุคลากรที่มีประสบการณ์การปฏิบัติงาน 11 ปีขึ้นไป   
มีความคิดเห็นต่อระดับประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี ในภาพรวม แตกต่างกับบุคลากรที่มีประสบการณ์การปฏิบัติงาน 1-5 ปี อย่างมีนัยสำคัญทางสถิติที่ระดับ .05 (Sig. = .00) โดยบุคลากรที่มีประสบการณ์การปฏิบัติงาน 11 ปีขึ้นไป มีระดับความคิดเห็นต่อระดับประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี ในภาพรวมสูงกว่าบุคลากรที่มีประสบการณ์การปฏิบัติงาน 1-5 ปี

**สรุปผลและอภิปรายผล**

**สรุปผล**

จากการวิจัยครั้งนี้ ผลการวิจัยสรุปตามวัตถุประสงค์ของการวิจัยตามลำดับดังนี้

1. ประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี สามารถสรุปผลได้ว่าบุคลากรในสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี มีความคิดเห็นต่อประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี โดยในภาพรวมอยู่ในระดับมากที่สุด เมื่อพิจารณาเป็นรายด้าน พบว่าลำดับแรก คือ ประสิทธิภาพการจัดการด้านคุณภาพของงาน อยู่ในระดับมากที่สุด รองลงมาคือ ประสิทธิภาพการจัดการด้านเวลา อยู่ในระดับมากที่สุด ประสิทธิภาพการจัดการด้านปริมาณงาน อยู่ในระดับมากที่สุด และประสิทธิภาพการจัดการด้านค่าใช้จ่าย อยู่ในระดับมากที่สุด ตามลำดับ

2. ผลการเปรียบเทียบประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี จำแนกตามปัจจัยส่วนบุคคล จากการทดสอบสมมติฐาน ปัจจัยส่วนบุคคลของบุคลากรในสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรีที่แตกต่างกันมีความคิดเห็นต่อประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี แตกต่างกัน นั้น ปัจจัยด้านอายุ มีผลการวิจัยตรงกับสมมติฐานที่ตั้งไว้ ในส่วนปัจจัยด้านเพศ ระดับการศึกษา และประสบการณ์การปฏิบัติงาน มีผลการวิจัยไม่ตรงกับสมมติฐานที่ตั้งไว้ แต่ปัจจัยด้านเพศเมื่อจำแนกเป็นรายด้านพบว่าประสิทธิภาพการจัดการด้านเวลา มีผลการวิจัยตรงกับสมมติฐานที่ตั้งไว้ ระดับการศึกษาเมื่อจำแนกเป็นรายด้านพบว่า ประสิทธิภาพการจัดการด้านปริมาณ และด้านค่าใช้จ่าย มีผลการวิจัยตรงกับสมมติฐานที่ตั้งไว้ และประสบการณ์การปฏิบัติงาน เมื่อจำแนกเป็นรายด้านพบว่าประสิทธิภาพการจัดการด้านเวลา มีผลการวิจัยตรงกับสมมติฐานที่ตั้งไว้

**อภิปรายผล**

จากผลการวิเคราะห์ข้อมูลประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี ผู้วิจัยขออภิปรายผลของการศึกษาดังกล่าวโดยแบ่งออกเป็น 2 ประเด็น ดังนี้

1. ประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี อยู่ในระดับมากที่สุด  
ทุกด้านนั้น เนื่องจากมีเหตุผลหลายปัจจัยที่ส่งผลต่อประสิทธิภาพการจัดการ ด้านคุณภาพของงาน การปฏิบัติงานของบุคลากรมีความถูกต้องตามมาตรฐาน เป็นปัจจัยสำคัญที่สนับสนุนให้สถานศึกษามีประสิทธิภาพ ด้านเวลา การจัดการเวลาอย่างเหมาะสมทำให้กิจกรรมและงานต่างๆ ในสถานศึกษาสามารถดำเนินไปตามแผนและเป้าหมายที่กำหนดไว้ได้อย่างเต็มที่   
ด้านปริมาณงาน การจัดการปริมาณงานอย่างเหมาะสมและมีประสิทธิภาพของบุคลากรช่วยให้สถานศึกษาสามารถทำงานได้อย่างรวดเร็ว และด้านค่าใช้จ่าย สถานศึกษามีการบริหารจัดการค่าใช้จ่ายอย่างมีประสิทธิภาพ โดยให้ความสำคัญกับการใช้ทรัพยากรอย่างคุ้มค่าและประหยัด และมีระบบการบริหารการจัดการงบประมาณที่มีประสิทธิภาพและเต็มที่ มีความสอดคล้องกับทฤษฎีหลักการจัดการที่มีประสิทธิภาพ ของ Drucker (2005) และ Dalf (2006) ซึ่งพบว่าทฤษฎีของ Drucker และ Dalf เน้นการบริหารจัดการทรัพยากรมนุษย์ให้มีประสิทธิภาพ และการสร้างมูลค่าให้กับองค์กร ทั้งการเสริมสร้างการทำงานเป็นทีมและการส่งเสริม  
การเรียนรู้และพัฒนาของบุคลากร เพื่อให้สามารถตอบสนองต่อความต้องการและความเปลี่ยนแปลงขององค์กรได้อย่างมีประสิทธิภาพและมีความยืดหยุ่น ดังนั้น การที่ประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี มีระดับมากที่สุดในทุกด้านนั้นถือได้ว่า สถานศึกษาระดับปฐมวัยในเทศบาลเมืองชลบุรี จังหวัดชลบุรี มีระดับประสิทธิภาพการจัดการที่สูงมาก สะท้อนถึงการให้ความสำคัญและการใช้แนวคิดที่เน้นการสร้างสภาพแวดล้อมที่เหมาะสมและสนับสนุนการทำงานอย่างเหมาะสมซึ่งสร้างผลลัพธ์ที่ดีในด้านการบริหารจัดการทั้งหมดที่เป็นประโยชน์ต่อสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี และสังคมในระยะยาว

สำหรับประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี มีความคิดเห็นมากที่สุด คือ ด้านคุณภาพของงาน เนื่องจากบุคลากรมีการปฏิบัติงานอย่างถูกต้องตามระเบียบและมาตรฐานที่สถานศึกษากำหนด   
ซึ่งช่วยสร้างคุณภาพและเสถียรภาพในการดำเนินงาน การปฏิบัติงานของบุคลากรมีผลตรงตามเกณฑ์คุณภาพของสถานศึกษาในการพัฒนาเด็กปฐมวัย ช่วยให้สถานศึกษาสามารถประเมินและพัฒนาผลการเรียนรู้ของเด็กได้อย่างเหมาะสม บุคลากรมี  
การปฏิบัติงานด้วยความรู้ความเข้าใจที่ดีเกี่ยวกับงานที่ทำ ซึ่งช่วยให้การดำเนินงานมีคุณภาพและประสิทธิภาพมากยิ่งขึ้น บุคลากรมีการวางแผนเพื่อพัฒนาระบบการทำงานให้สอดคล้องกับเป้าหมายของสถานศึกษา ซึ่งช่วยให้การดำเนินงานเป็นไปอย่างมีประสิทธิภาพและเชื่อมโยงกับการพัฒนาองค์กรอย่างมีประสิทธิภาพ และบุคลากรมีนวัตกรรมในการนำเสนอกระบวนการหรือวิธีการใหม่ๆ เพื่อพัฒนางานอย่างสม่ำเสมอ ช่วยสร้างสภาพแวดล้อมที่กระตุ้นให้เกิดนวัตกรรมและการพัฒนาในองค์กร   
ส่วนประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี มีความคิดเห็นน้อยที่สุด   
คือ ด้านค่าใช้จ่าย ซึ่งจากการวิจัยพบว่า บุคลากรฯบางส่วนมีความคิดเห็นต่อการวางแผนการใช้ทรัพยากรในสถานศึกษายังไม่ได้ดำเนินการอย่างเหมาะสมหรือมีการจัดลำดับความสำคัญของทรัพยากรไม่เหมาะสม เนื่องจากข้อจำกัดในการบริหารจัดการทรัพยากรที่มีอยู่ อาจเป็นอุปสรรคที่สำคัญที่สุดที่ขัดขวางการวางแผนการใช้ทรัพยากรอย่างเหมาะสม และอาจเกิดจากขาดความเข้าใจใน  
การรวบรวมข้อมูลที่เกี่ยวข้องกับการจัดการทรัพยากร ซึ่งอาจทำให้สถานศึกษาไม่สามารถวางแผนการใช้ทรัพยากรได้อย่างเหมาะสม

2. ผลการเปรียบเทียบประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรี จำแนกตามปัจจัยส่วนบุคคลจากผลการวิจัยพบว่า ปัจจัยส่วนบุคคลด้านอายุ ที่แตกต่างกัน มีประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรีแตกต่างกัน ส่วนปัจจัยส่วนบุคคลด้านเพศ ระดับการศึกษา และประสบการณ์การปฏิบัติงานที่แตกต่างกัน มีประสิทธิภาพการจัดการของสถานศึกษาระดับปฐมวัย สังกัดเทศบาลเมืองชลบุรี จังหวัดชลบุรีไม่แตกต่างกัน

บุคลากรฯที่มีอายุต่างกันมีความคิดเห็นต่อประสิทธิภาพการจัดการของสถานศึกษาระดับปฐมวัย ฯ แตกต่างกันในภาพรวม เนื่องจาก แต่เมื่อจำแนกเป็นรายด้านพบว่า อายุของบุคลากรฯ ที่แตกต่างกัน มีความคิดเห็นต่อประสิทธิภาพการจัดการของสถานศึกษาระดับปฐมวัย ฯ ในด้านคุณภาพของงาน พบว่าบุคลากรที่มีอายุมากกว่ามีความคิดเห็นที่มุ่งเน้นคุณภาพของงานมากกว่า เนื่องจากอาจเกิดจากประสบการณ์และความรู้ที่สะสมมากขึ้น ในขณะที่บุคลากรที่มีอายุน้อยกว่าอาจมุ่งเน้นที่ปริมาณงานมากกว่า เนื่องจากมีความกระตือรือร้นและต้องการเพิ่มประสิทธิภาพในการทำงานมากขึ้น ในด้านปริมาณงาน พบว่าบุคลากรที่มีอายุมากกว่ามักมีความเห็นที่มุ่งเน้นที่ความถี่และปริมาณงานให้มากขึ้น เนื่องจากมีความเข้าใจและเห็นภาพรวมของงานได้ชัดเจนมากขึ้น ในขณะที่บุคลากรที่มีอายุน้อยกว่าอาจมุ่งเน้นที่ความหลากหลายและความยืดหยุ่นในการทำงานมากกว่า และในส่วนด้านเวลา พบว่าบุคลากรที่มีอายุสูงกว่ามักมีความเห็นที่มุ่งเน้นให้ความสำคัญกับเวลาและการวางแผนงานอย่างพอเหมาะ เนื่องจากมีประสบการณ์ในการจัดการเวลาและการทำงานมาก่อน ในขณะที่บุคลากรที่มีอายุน้อยกว่าอาจมุ่งเน้นที่ความยืดหยุ่นและความอิสระในการทำงานมากกว่า

**องค์ความรู้ใหม่**

ผู้วิจัยพบว่าการจัดการด้านคุณภาพของงานและเวลามีบทบาทสำคัญในการสนับสนุนประสิทธิภาพของสถานศึกษา รวมถึงการจัดการปริมาณงานและค่าใช้จ่ายด้วย การศึกษายังพบว่าปัจจัยส่วนบุคคล เช่น อายุ มีผลต่อความเห็นที่แตกต่างเกี่ยวกับประสิทธิภาพการจัดการ อย่างไรก็ตาม เมื่อพิจารณาโดยละเอียด พบว่าบุคลากรที่มีอายุมากกว่ามักมุ่งเน้นคุณภาพและปริมาณงานมากขึ้น ในขณะที่บุคลากรที่มีอายุน้อยกว่ามักมุ่งเน้นที่ความยืดหยุ่นและความอิสระในการทำงานมากขึ้น ดังนั้น องค์ความรู้ที่สำคัญที่ได้จากการวิจัยนี้คือความเข้าใจถึงความสัมพันธ์ระหว่างปัจจัยส่วนบุคคลและประสิทธิภาพการจัดการในสถานศึกษาระดับปฐมวัย ซึ่งเป็นข้อมูลที่มีความสำคัญในการพัฒนานโยบายและกิจกรรมที่เกี่ยวข้องในอนาคตให้เป็นไปอย่างมีประสิทธิภาพและสอดคล้องกับความต้องการและความเปลี่ยนแปลงขององค์กรและสังคม

**ข้อเสนอแนะ**

**ข้อเสนอแนะในการนำผลวิจัยไปใช้หรือข้อเสนอแนะเชิงนโยบาย**

1. สถานศึกษาระดับปฐมวัย ฯ ควรมีการวางแผนการใช้ทรัพยากรต่าง ๆ ในการปฏิบัติงานอย่างรอบคอบโดยจัดลำดับความสำคัญ สำรวจและประเมินรายจ่ายทั้งหมดอย่างรอบคอบ เพื่อให้เข้าใจถึงรายละเอียดและพื้นที่ที่สามารถปรับปรุงได้ เช่น การลดค่าใช้จ่ายที่ไม่จำเป็นหรือการเพิ่มประสิทธิภาพในการใช้ทรัพยากร ควรสร้างโครงสร้างทางการเงินที่ชัดเจนและเหมาะสม เพื่อให้มีการบริหารจัดการทรัพยากรและรายจ่ายอย่างมีประสิทธิภาพและเหมาะสมกับวัตถุประสงค์และความต้องการของสถานศึกษา และสถานศึกษาควรติดตามและประเมินผลการใช้จ่ายอย่างต่อเนื่อง เพื่อให้สามารถปรับปรุงและปรับเปลี่ยนแผนการใช้จ่ายได้อย่างทันท่วงที

2. สถานศึกษาระดับปฐมวัย ฯ ควรมีส่งเสริมการทำงานร่วมกันระหว่างบุคลากรในแต่ละกลุ่มอายุเพื่อแลกเปลี่ยนประสบการณ์และความรู้ สถานศึกษาสามารถสร้างโอกาสให้กับบุคลากรที่มีอายุในการพัฒนาอาชีพและการเรียนรู้เพิ่มเติม เช่น โปรแกรมการฝึกอบรมหรือโครงการพัฒนาอาชีพที่เหมาะสมกับลักษณะและความสามารถของบุคลากรในแต่ละกลุ่มอายุ การพิจารณาปัจจัยส่วนบุคคลด้านอายุในการจัดการในสถานศึกษาระดับปฐมวัย เป็นสิ่งสำคัญที่จะช่วยให้สถานศึกษาเป็นสถานที่ที่เหมาะสมและสร้างสภาพแวดล้อมที่เอื้อต่อการเรียนรู้และการพัฒนาของทุกบุคลากรในองค์กร

**ข้อเสนอแนะในการวิจัยครั้งต่อไป**

1. ทำการศึกษาเพิ่มเติมเกี่ยวกับ ปัจจัยอื่นที่เหมาะสม และมีผลต่อการยอมรับประสิทธิภาพการจัดการของสถานศึกษาระดับปฐมวัย เพื่อสามารถนำผลที่ได้กำหนดแนวทางขององค์กรให้มีประสิทธิภาพมากขึ้น

2. ทำการศึกษากับกลุ่มตัวอย่างในพื้นที่องค์กรปกครองส่วนท้องถิ่นอื่น เพื่อเปรียบเทียบให้เห็นถึงระดับประสิทธิภาพ การจัดการของสถานศึกษาระดับปฐมวัยในพื้นที่ขององค์กรปกครองส่วนท้องถิ่นที่แตกต่างกัน

**เอกสารอ้างอิง**

คณะกรรมการพัฒนานาเด็กปฐมวัยแห่งชาติ (ก.พ.ป.). (2562). *มาตรฐานสถานพัฒนาเด็กปฐมวัยแห่งชาติ.* กรุงเทพมหานคร: บริษัท พริกหวานกราฟฟิค จำกัด.

ณัฐพล ทองอุ่ม. (2564). ปัจจัยที่ส่งผลต่อประสิทธิภาพในการปฏิบัติงานของบุคลากรกองบริหารการคลัง สำนักงานปลัดกระทรวงสาธารณสุข. *วารสารโครงการทวิปริญญาทางรัฐประศาสนศาสตร์และบริหารธุรกิจ.*

เทศบาลเมืองชลบุรี. (2564). *สำนักการศึกษาเทศบาลเมืองชลบุรี.* http://chonburicity.go.th/public/texteditor/data  
/index/menu/485

Cronbach, L. J. (1951). Coefficient alpha and the internal structure of tests. *Psychometrika*, 16, 297–334.

Dalf. (2006). Dalf, R. (2006). *The new era of Management*. Australia: Thomson/South-Western.

Drucker, P. F. (2005). Managing oneself (HBR classic)**.** *Harvard business review*, 100, 0017-8012.

Krejcie, R. V., & Morgan, D. W. (1970). Determining sample size for research activities. *Educational and Psychological Measurement*, 30(3), 607-610.